title: Odluka Vijeća od 29. listopada 2012. o potpisivanju, u ime Unije, i privremenoj primjeni Sporazuma o općem okviru za pojačanu suradnju između Europske unije i Europske organizacije za sigurnost zračne plovidbe

text:
               07/Sv. 23

               HR

               Službeni list Europske unije

               245

         32013D0036

               L 016/1

               SLUŽBENI LIST EUROPSKE UNIJE

         ODLUKA VIJEĆA
   od 29. listopada 2012.
   o potpisivanju, u ime Unije, i privremenoj primjeni Sporazuma o općem okviru za pojačanu suradnju između Europske unije i Europske organizacije za sigurnost zračne plovidbe
   (2013/36/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2., u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Europska komisija je u ime Unije dogovorila Sporazum o općem okviru za pojačanu suradnju (dalje u tekstu „Sporazum”) između Europske unije i Europske organizacije za sigurnost zračne plovidbe, u skladu s Odlukom Vijeća od 6. listopada 2011. kojom se Komisija ovlašćuje da započne pregovore.

               (2)

               Sporazum je parafiran 24. travnja 2012.

               (3)

               Sporazum bi trebalo potpisati i privremeno primjenjivati do završetka postupaka za njegovo zaključivanje.

               (4)

               Potrebno je utvrditi postupke za sudjelovanje Unije u zajedničkom odboru koji je osnovan u skladu sa Sporazumom,

         DONIJELO JE OVU ODLUKU:
   Članak 1.
   Ovime se odobrava potpisivanje, u ime Unije, Sporazuma o općem okviru za pojačanu suradnju između Europske unije i Europske organizacije za sigurnost zračne plovidbe, pod uvjetom da se taj Sporazum zaključi.
   Tekst Sporazuma priložen je ovoj Odluci.
   Članak 2.
   Predsjednik Vijeća se ovime ovlašćuje da imenuje osobu(e) opunomoćenu(e) za potpisivanje Sporazuma u ime Unije, pod uvjetom da se taj Sporazum zaključi.
   Članak 3.
   Sporazum se u skladu s člankom 13. stavkom 1. Sporazuma primjenjuje privremeno od datuma njegovog potpisivanja do dovršetka postupaka za njegovo sklapanje.
   Članak 4.
   1.   Komisija zastupa Uniju u zajedničkom odboru uspostavljenom u skladu s člankom 7. Sporazuma.
   2.   Komisija, nakon savjetovanja s posebnim odborom koji imenuje Vijeće, određuje stajalište koje Unija zauzima u zajedničkom odboru, što se odnosi i na usvajanje priloga Sporazumu i usvajanje izmjena tih priloga Sporazumu.
   Članak 5.
   Komisija može poduzeti bilo koje primjerene mjere u skladu s člancima 5., 6., 8., 9., 10. i 11. Sporazuma.
   Članak 6.
   Komisija redovito obavješćuje Vijeće o provedbi Sporazuma.
   Članak 7.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Luksemburgu 29. listopada 2012.

            Za Vijeće

            Predsjednik

         E. FLOURENTZOU


title: 2009/728/EZ: Odluka Komisije od 30. rujna 2009. o produženju bez ograničenja priznanja Zajednice Poljskom registru brodova  Tekst značajan za EGP

text:
               07/Sv. 20

               HR

               Službeni list Europske unije

               154

         32009D0728

               L 258/34

               SLUŽBENI LIST EUROPSKE UNIJE

         ODLUKA KOMISIJE
   od 30. rujna 2009.
   o produženju bez ograničenja priznanja Zajednice Poljskom registru brodova
   (Tekst značajan za EGP)
   (2009/728/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu (EZ) br. 391/2009 Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova (1), a posebno njezin članak 15.,
   budući da:

               (1)

               Odlukom 2006/660/EZ (2) Komisija je dodijelila Poljskom registru brodova ograničeno priznanje za razdoblje od tri godine. To se priznanje dodjeljuje organizacijama koje su poznate kao klasifikacijska društva, koje ispunjavaju sve kriterije osim onih određenih u stavcima 2. i 3. „Općih minimalnih mjerila” iz odjeljka A Priloga Direktivi Vijeća 94/57/EZ od 22. studenoga 1994. o zajedničkim pravilima i normama za organizacije za inspekcijski pregled i nadzor brodova te odgovarajuće djelatnosti pomorskih uprava (3). Učinci tog priznanja bili su ograničeni na Češku Republiku, Cipar, Litvu, Maltu, Poljsku i Slovačku.

               (2)

               Komisija je ocijenila da je Poljski registar brodova u skladu s člankom 11. stavkom 3. Direktive 94/57/EZ. Ta se ocjena temelji na rezultatima četiri inspekcijska pregleda koje su 2007. godine obavili stručnjaci Europske agencije za pomorsku sigurnost u skladu s člankom 2. točkom (b) trećom alinejom Uredbe (EZ) br. 1406/2002 Europskog parlamenta i Vijeća (4). Češka, ciparska, litavska, malteška, poljska i slovačka uprava bile su pozvane da sudjeluju u ocjenjivanju. Komisija je također uzela u obzir i nalaze dvaju daljnjih inspekcijskih pregleda koje je Europska agencija za pomorsku sigurnost obavila u travnju i svibnju 2009. godine kako bi istražila aktivnosti Poljskog registra brodova u nadzoru gradnje novih brodova te kako bi provjerila korektivne mjere koje je proveo Poljski registar brodova nakon ocjene Komisije.

               (3)

               U većini slučajeva u kojima su utvrđeni nedostaci Poljski je registar brodova odmah proveo odgovarajuće i zadovoljavajuće korektivne mjere. Preostali nedostaci uglavnom se odnose na provedbu pravila i postupaka, posebno u pogledu nadzora kvalitete brodogradilišta i provjere novih gradnji, osposobljavanja i kvalifikacije inspektora, te prijenosa klase. Stoga je Poljski registar brodova pozvan da u tom pogledu provede daljnje korektivne mjere. Usprkos njihovoj ozbiljnosti, u ovom trenutku ti nedostaci nisu takvi da mogu dovesti u pitanje cjelokupnu kvalitetu glavnih sustava i kontrolnih mehanizama organizacije.

               (4)

               U međuvremenu je stupila na snagu Uredba (EZ) br. 391/2009. Njom se predviđa da organizacije koje su na dan njena stupanja na snagu bile priznate u skladu s Direktivom 94/57/EZ, to priznanje zadržavaju. Komisija navedena priznanja mora pregledati do 17. lipnja 2010. kako bi odlučila hoće li se ograničenja zamijeniti drugima ili će se ukloniti.

               (5)

               Podaci kojima Komisija raspolaže na temelju ocjene i obavljenih inspekcijskih pregleda pokazuju da Poljski registar brodova općenito ispunjava zahtjeve i obveze propisane Uredbom (EZ) br. 391/2009 za sve vrste prijevoza i sve vrste brodova.

               (6)

               Na temelju najnovijih podataka koje je objavio Pariški memorandum o razumijevanju o vezi s nadzorom države luke, u vezi s inspekcijskim pregledima koje su do 2008. godine obavile njegove potpisnice, stopa zadržavanja brodova zbog razloga povezanih sa svjedodžbama koje je izdao Poljski registar brodova u razdoblju 2006. – 2008. ostala je na razini 0,77 % ukupnog broja inspekcijskih pregleda, a prosječna stopa za priznate organizacije bila je 0,34 %.

               (7)

               Produženje priznanja Zajednice Poljskom registru brodova trebalo bi stupiti na snagu 29. rujna 2009. godine kako bi se osigurao njegov kontinuitet.

               (8)

               Mjere predviđene ovom Odlukom u skladu su s mišljenjem Odbora COSS osnovanog člankom 12. Uredbe (EZ) br. 391/2009,

         ODLUČILA JE:
   Članak 1.
   Ovime se produžuje bez ograničenja priznanje Zajednice Poljskom registru brodova, s učinkom od 29. rujna 2009. godine.
   Članak 2.
   Ova se odluka objavljuje u Službenom listu Europske unije.

      Sastavljeno u Bruxellesu 30. rujna 2009.

            Za Komisiju

         Antonio TAJANI

            Potpredsjednik

      (1)  SL L 131, 28.5.2009., str. 11.

      (2)  SL L 272, 3.10.2006., str. 17.

      (3)  SL L 319, 12.12.1994., str. 20.

      (4)  SL L 208, 5.8.2002., str. 1.


title: Odluka Komisije (EU) 2016/883 оd 31. svibnja 2016. o provedbenim pravilima za standardne sigurnosne mjere, izvanredna stanja i upravljanje kriznim situacijama u Komisiji u skladu s člankom 21. Odluke (EU, Euratom) 2015/443 o sigurnosti u Komisiji

text:
               3.6.2016

               HR

               Službeni list Europske unije

               L 146/25

         ODLUKA KOMISIJE (EU) 2016/883
   оd 31. svibnja 2016.
   o provedbenim pravilima za standardne sigurnosne mjere, izvanredna stanja i upravljanje kriznim situacijama u Komisiji u skladu s člankom 21. Odluke (EU, Euratom) 2015/443 o sigurnosti u Komisiji
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Odluku Komisije (EU, Euratom) 2015/443 od 13. ožujka 2015. o sigurnosti u Komisiji (1), a posebno njezin članak 21.,
   budući da:

               (1)

               Cilj provedbenih pravila za standardne sigurnosne mjere, izvanredna stanja i upravljanje kriznim situacijama jest osigurati odgovarajuću razinu zaštite fizičkog integriteta osoba, prostorâ i druge imovine razmjernu utvrđenim rizicima te osigurati učinkovito i pravovremeno pružanje sigurnosti.

               (2)

               Sustav stupnjeva sigurnosne pripravnosti u Komisiji uveden Odlukom Komisije 2007/65/EZ (2) treba preispitati i pojednostavniti kako bi na prijetnje za sigurnost odgovarao fleksibilnije i učinkovitije.

               (3)

               Uspostava Europske službe za vanjsko djelovanje (ESVD) kao funkcionalno neovisnog tijela Unije zahtijeva izmjenu postojećih pravila o izvanrednim stanjima u pogledu dužne pažnje prema osoblju Komisije. ESVD nadležan je za sigurnost i zaštitu u prostorima delegacija Europske unije i za osoblje koje je ondje zaposleno.

               (4)

               Ova Odluka podliježe odluci Komisije o ovlaštenju člana Komisije nadležnog za sigurnosna pitanja u skladu s Poslovnikom kako je navedeno u članku 21. Odluke (EU, Euratom) 2015/443.

               (5)

               Odluku 2007/65/EZ trebalo bi stoga staviti izvan snage,

         DONIJELA JE OVU ODLUKU:
   POGLAVLJE 1.

      OPĆE ODREDBE

   Članak 1.
   Definicija
   Uz definicije utvrđene u članku 1. Odluke (EU, Euratom) 2015/443 primjenjuje se i sljedeća definicija:

               „izvanredno stanje” znači niz sigurnosnih mjera kojima se pruža određena razina zaštite fizičkog integriteta osoba, prostorâ i druge imovine u Komisiji razmjerna prijetnjama za sigurnost.

         Članak 2.
   Predmet i područje primjene
   1.   Ovom se Odlukom utvrđuju mjere za izvanredna stanja u skladu s Odlukom (EU, Euratom) 2015/443 prije prijetnji i incidenata ili kao odgovor na prijetnje i incidente koji utječu na sigurnost u Komisiji te potrebne mjere za upravljanje kriznim situacijama.
   2.   U prostorima Komisije primjenjuje se sigurnosni sustav koji se sastoji od standardnih sigurnosnih mjera i tri izvanredna stanja. Standardne sigurnosne mjere i izvanredna stanja označuju se sljedećim oznakama u boji: BIJELA odgovara standardnim sigurnosnim mjerama; ŽUTA, NARANČASTA i CRVENA odgovaraju povećanoj razini prijetnje.
   3.   Ova se Odluka primjenjuje na sve službe Komisije i u svim prostorima Komisije koji se nalaze u Europskoj uniji i izvan nje u skladu s nadležnostima iz članka 4.
   Članak 3.
   Stupnjevi izvanrednog stanja
   1.   Ako nisu utvrđeni posebna prijetnja ili incident koji utječu na fizički integritet osoba, prostorâ i druge imovine u Komisiji, primjenjuju se standardne sigurnosne mjere označene BIJELO. One su na snazi svaki dan, a namijenjene su osiguravanju odgovarajuće razine sigurnosti.
   2.   Ako postoje prijetnje ili incident koji utječu na fizički integritet osoba, prostorâ i druge imovine, a koji mogu negativno utjecati na Komisiju ili njezino funkcioniranje, primjenjuje se izvanredno stanje označeno ŽUTO.
   3.   Ako postoje prijetnje koje utječu na fizički integritet osoba, prostorâ i druge imovine, a koje se izravno odnose na Komisiju ili njezino funkcioniranje, premda nije utvrđen pravi cilj ili vrijeme napada, primjenjuje se izvanredno stanje označeno NARANČASTO.
   4.   Ako postoje prijetnje povezane s neposrednim napadom koje utječu na fizički integritet osoba, prostorâ i druge imovine, a koje se izravno odnose na Komisiju ili njezino funkcioniranje, primjenjuje se izvanredno stanje označeno CRVENO.
   Članak 4.
   Nadležnosti
   1.   Član Komisije nadležan za sigurnost čini sljedeće:

               (a)

               u suradnji s drugim europskim institucijama i drugim relevantnim europskim tijelima odlučuje o promjeni stupnja izvanrednog stanja;

               (b)

               nakon savjetovanja s Glavnom upravom za ljudske resurse i sigurnost odlučuje o provedbi posebnih mjera povezanih s izvanrednim stanjem s obzirom na trenutačnu sigurnosnu situaciju te o poduzimanju dodatnih mjera;

               (c)

               obavješćuje Predsjednika i ostale članove Komisije o odlukama donesenima u skladu s ovim člankom.

         2.   Glavna uprava za ljudske resurse i sigurnost čini sljedeće:

               (a)

               nadležna je za provedbu ove Odluke u prostorima Komisije koji se nalaze u državama članicama Europske unije;

               (b)

               osigurava veze s vanjskim tijelima kako je utvrđeno u članku 18. stavku 2. Odluke (EU, Euratom) 2015/443 u slučaju prijetnji odnosno incidenata koji utječu na fizički integritet osoba, prostorâ i druge imovine u Komisiji;

               (c)

               u hitnim slučajevima donosi odluke utvrđene u stavku 1. točkama (a) i (b). Glavna uprava za ljudske resurse i sigurnost obavješćuje člana Komisije nadležnog za sigurnost o mjerama i razlozima za njihovo poduzimanje što je prije moguće nakon poduzimanja tih mjera;

               (d)

               neprestano prati prijetnje i rizike za sigurnost.

         3.   Glavna uprava za humanitarnu pomoć i civilnu zaštitu nadležna je za provedbu ove Odluke u svim svojim uredima u trećim zemljama.
   4.   Glavna uprava za komunikaciju nadležna je za provedbu ove Odluke u predstavništvima Komisije i regionalnim predstavništvima.
   5.   Glavna uprava za Zajednički istraživački centar nadležna je za provedbu ove Odluke u prostorima Zajedničkog istraživačkog centra.
   6.   Prethodno navedene glavne uprave u hitnim slučajevima mogu poduzeti dodatne sigurnosne mjere u skladu s ovom Odlukom i Odlukom (EU, Euratom) 2015/443. O tim se mjerama Glavna uprava za ljudske resurse i sigurnost obavješćuje bez odlaganja.
   Članak 5.
   Mjere
   1.   Glavna uprava za ljudske resurse i sigurnost poduzima i provodi sigurnosne mjere u skladu s Odlukom (EU, Euratom) 2015/443. Glavna uprava za ljudske resurse i sigurnost sastavlja okvirni popis mjera i provodi ih.
   2.   Mjere za izvanredna stanja u potpunosti su usklađene s Odlukom (EU, Euratom) 2015/443. Stupnjevi izvanrednog stanja definiraju se u bliskoj suradnji s nadležnim službama drugih europskih institucija i drugih relevantnih europskih tijela te s državama članicama u kojima se nalaze prostori Komisije.
   3.   Stupnjevi izvanrednog stanja na javnim se mjestima označavaju sustavom oznaka u boji, a boja se mijenja u skladu sa stupnjem izvanrednog stanja.
   4.   Sigurnosne mjere označene BIJELO pobliže se utvrđuju u sigurnosnoj obavijesti u skladu s člankom 21. stavkom 2. Odluke (EU, Euratom) 2015/443.
   POGLAVLJE 2.

      RAZNE I ZAVRŠNE ODREDBE

   Članak 6.
   Transparentnost
   O ovoj Odluci obavješćuje se osoblje Komisije i svi pojedinci na koje se ona odnosi.
   Članak 7.
   Stavljanje izvan snage
   Odluka Komisije 2007/65/EZ stavlja se izvan snage.
   Članak 8.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 31. svibnja 2016.

            Za Komisiju,

            u ime predsjednika,

         Kristalina GEORGIEVA

            Potpredsjednica

      (1)  SL L 72, 17.3.2015., str. 41.

      (2)  Odluka Komisije 2007/65/EZ od 15. prosinca 2006. o uspostavljanju standardnih sigurnosnih mjera i stupnjeva pripravnosti Komisije i o izmjeni njezinog Poslovnika u pogledu operativnih postupaka za upravljanje kriznim situacijama (SL L 32, 6.2.2007., str. 144.).


title: 2001/916/EZ: Odluka Vijeća od 3. prosinca 2001. o sklapanju Dodatnog protokola o usklađivanju trgovinskih aspekata Sporazuma o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane, kako bi se uzeo u obzir ishod pregovora između stranaka o uzajamnim preferencijalnim koncesijama za određena vina, o uzajamnom priznavanju, zaštiti i kontroli imena vina te o uzajamnom priznavanju, zaštiti i kontroli oznaka za jaka alkoholna i aromatizirana pića

text:
               11/Sv. 114

               HR

               Službeni list Europske unije

               76

         32001D0916

               L 342/6

               SLUŽBENI LIST EUROPSKE UNIJE

         ODLUKA VIJEĆA
   od 3. prosinca 2001.
   o sklapanju Dodatnog protokola o usklađivanju trgovinskih aspekata Sporazuma o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane, kako bi se uzeo u obzir ishod pregovora između stranaka o uzajamnim preferencijalnim koncesijama za određena vina, o uzajamnom priznavanju, zaštiti i kontroli imena vina te o uzajamnom priznavanju, zaštiti i kontroli oznaka za jaka alkoholna i aromatizirana pića
   (2001/916/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133., u vezi s prvom rečenicom prvog podstavka njegovog članka 300. stavka 2. i s njegovim člankom 300. stavkom 4.,
   uzimajući u obzir prijedlog Komisije,
   budući da:

               (1)

               Sporazum o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane, dalje u tekstu „Sporazum o stabilizaciji i pridruživanju” parafiran je 24. studenog 2000. i potpisan razmjenom pisama u Luxembourgu 9. travnja 2001. Člankom 27. stavkom 4. Sporazuma o stabilizaciji i pridruživanju utvrđuje se potreba za određivanjem trgovinskih aranžmana koji se primjenjuju na vino i jake alkoholne proizvode.

               (2)

               U skladu s Direktivama koje je Vijeće donijelo 11. ožujka 1998., Komisija i bivša jugoslavenska republika Makedonija sklopile su sporazum 20. lipnja 2001. o novim uzajamnim trgovinskim koncesijama za određena vina te o uzajamnom priznavanju, zaštiti i kontroli imena vina i oznaka jakih alkoholnih pića. Radi osiguravanja dosljednosti u okviru sveukupnog procesa stabilizacije, rezultate tih pregovora trebalo bi ugraditi u okvir Sporazuma o stabilizaciji i pridruživanju u obliku Dodatnog protokola.

               (3)

               Odredbe za donošenje provedbenih propisa o preferencijalnim trgovinskim koncesijama za određena vina sastavlja Komisija uz pomoć Odbora za Carinski zakonik koji je osnovan člankom 248.a Uredbe Vijeća (EEZ) br. 2913/92 od 12. listopada 1992. o osnivanju Carinskog zakonika Zajednice (1), bez obzira na članak 62. Uredbe Vijeća (EZ) br. 1493/1999 od 17. svibnja 1999. o zajedničkoj organizaciji tržišta vina (2). Komisija donosi potrebne izmjene i tehničke prilagodbe provedbenih uredaba koje mogu rezultirati iz novih preferencijalnih sporazuma, protokola, razmjena pisama i drugih akata sklopljenih između Europske zajednice i bivše jugoslavenske republike Makedonije, ili koje su potrebne slijedom promjena oznaka u Kombiniranoj nomenklaturi i TARIC oznaka.

               (4)

               Radi lakše provedbe određenih odredaba Protokola, Komisiju bi trebalo ovlastiti da u ime Zajednice odobrava odluke o izmjeni popisa i Protokola uz Sporazum o uzajamnom priznavanju, zaštiti i kontroli imena vina (Prilog II. Protokolu) i uz Sporazum o uzajamnom priznavanju, zaštiti i kontroli jakih alkoholnih aromatiziranih pića (Prilog III. Protokolu). Kod donošenja tih akata, Komisiji bi trebao pomagati Upravni odbor za vino osnovan člankom 74. Uredbe (EZ) br. 1493/1999, s jedne strane, i Provedbeni odbor za jaka alkoholna pića osnovan člankom 13. Uredbe Vijeća (EEZ) br. 1576/89 od 29. svibnja 1989. o utvrđivanju općih pravila definiranja, opisivanja i predstavljanja jakih alkoholnih pića (3) te Provedbeni odbor za aromatizirana vina osnovan člankom 12. Uredbe Vijeća (EEZ) br. 1601/1991 od 10. lipnja 1991. o utvrđivanju općih pravila za definiranje, opisivanje i predstavljanje aromatiziranih vina, pića na osnovi aromatiziranih vina i aromatiziranih vinskih koktela (4), s druge strane.

               (5)

               Mjere potrebne za provedbu ove Odluke trebalo bi donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (5),

         ODLUČILO JE:
   Članak 1.
   Dodatni protokol kojim se usklađuju trgovinski aspekti Sporazuma o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane, kako bi se uzeo u obzir ishod pregovora između stranaka o uzajamnim preferencijalnim koncesijama za određena vina, uzajamnom priznavanju, zaštiti i kontroli imena vina i uzajamnom priznavanju, zaštiti i kontroli oznaka za jaka alkoholna i aromatizirana pića (dalje u tekstu: „Protokol”), ovim se odobrava u ime Zajednice.
   Tekst Protokola priložen je ovoj Odluci.
   Članak 2.
   1.   Predsjednik Vijeća ovime se ovlašćuje da odredi osobu koja je opunomoćena potpisati Protokol u ime Zajednice kako bi se izrazio pristanak Zajednice da se njime obveže.
   2.   Predsjednik Vijeća, u ime Zajednice, sastavlja obavijest o odobrenju predviđenu člankom 3. ovog Protokola.
   Članak 3.
   Odredbe za primjenu carinskih kvota za određena vina predviđene u Prilogu I. Protokolu, kao i izmjene i tehničke prilagodbe provedbenih uredaba koje su potrebne nakon promjena oznaka iz kombinirane nomenklature i pododjeljaka TARIC-a ili koje proizlaze iz sklapanja novih sporazuma, protokola, razmjena pisama ili drugih akata između Zajednice i bivše jugoslavenske republike Makedonije, usvaja Komisija u skladu s postupkom utvrđenim u članku 4. stavku 2. ove Odluke, bez obzira na članak 62. Uredbe (EZ) br. 1493/1999.
   Članak 4.
   1.   Komisiji pomaže Odbor za Carinski zakonik osnovan člankom 248.a Uredbe (EEZ) br. 2913/92.
   2.   Kad se upućuje na ovaj stavak, primjenjuju se članci 4. i 7. Odluke 1999/468/EZ.
   Razdoblje iz članka 4. stavka 3. Odluke 1999/468/EZ utvrđuje se na tri mjeseca.
   3.   Odbor donosi svoj poslovnik.
   Članak 5.
   1.   Za potrebe odluka Sporazuma o stabilizaciji i pridruživanju koje se odnose na sastavljanje popisa zaštićenih imena iz članka 4. stavka 7. i članka 14. stavka 2. točke (a) Sporazuma o uzajamnom priznavanju, zaštiti i kontroli imena vina, stav Komisije utvrđuje Vijeće kvalificiranom većinom na prijedlog Komisije.
   2.   Ne dovodeći u pitanje stavak 1., za potrebe članaka 13. i 14. Sporazuma o uzajamnom priznavanju, zaštiti i kontroli imena vina, Komisija sklapa potrebne akte kojima izmjenjuje popise i Protokol uz Sporazum u skladu s postupkom utvrđenom u članku 6. stavku 2. ove Odluke. Za sve druge slučajeve koji se javljaju na temelju gore spomenutih članaka, stav Zajednice utvrđuje i predstavlja Komisija.
   Članak 6.
   1.   Komisiji pomaže Upravljački odbor za vino osnovan člankom 74. Uredbe (EZ) br. 1493/1999.
   2.   Kod upućivanja na ovaj stavak, primjenjuju se članci 4. i 7. Odluke 1999/468/EZ.
   Razdoblje iz članka 4. stavka 3. Odluke 1999/468/EZ utvrđuje se na jedan mjesec.
   3.   Odbor donosi svoj poslovnik.
   Članak 7.
   1.   Za potrebe odluka Sporazuma o stabilizaciji i pridruživanju koje se odnose na sastavljanje popisa zaštićenih oznaka iz članka 4. stavka 5. i članka 14. stavka 2. točke (a) Sporazuma o uzajamnom priznavanju, zaštiti i kontroli oznaka jakih alkoholnih i aromatiziranih pića, stav Zajednice utvrđuje Vijeće kvalificiranom većinom na prijedlog Komisije.
   2.   Ne dovodeći u pitanje stavak 1., za potrebe članaka 13. i 14. Sporazuma o uzajamnom priznavanju, zaštiti i kontroli oznaka jakih alkoholnih i aromatiziranih pića, Komisija sklapa potrebne akte kojima izmjenjuje popise i Protokol uz Sporazum u skladu s postupkom utvrđenim u članku 8. stavku 2. ove Odluke. Za sve druge slučajeve koji se javljaju na temelju gore spomenutih članaka, stav Zajednice utvrđuje i predstavlja Komisija.
   Članak 8.
   1.   Komisiji pomaže Provedbeni odbor za jaka alkoholna pića osnovan člankom 13. Uredbe (EEZ) br. 1576/89 i Provedbeni odbor za aromatizirana vina, pića na osnovi aromatiziranih vina i aromatizirane vinske koktele osnovan člankom 12. Uredbe (EEZ) br. 1601/91.
   2.   Kod upućivanja na ovaj stavak, primjenjuju se članci 5. i 7. Odluke 1999/468/EZ.
   Razdoblje iz članka 5. stavka 6. Odluke 1999/468/EZ utvrđuje se na jedan mjesec.
   3.   Odbor donosi svoj poslovnik.
   Članak 9.
   Ova se Odluka objavljuje u Službenom listu Europskih zajednica.

      Sastavljeno u Bruxellesu 3. prosinca 2001.

            Za Vijeće

            Predsjednik

         F. VANDENBROUCKE

      (1)  SL L 302, 19.10.1992., str. 1. Uredba kako je zadnje izmijenjena Uredbom (EZ) br. 2700/2000 (SL L 311, 12.12.2000., str. 17.).

      (2)  SL L 179, 14.7.1999., str. 1. Uredba kako je zadnje izmijenjena Uredbom (EZ) br. 2826/2000 (SL L 328, 23.12.2000., str. 2.).

      (3)  SL L 160, 12.6.1989., str. 1. Uredba kako je zadnje izmijenjena Uredbom (EZ) br. 3378/94 Europskog parlamenta i Vijeća (SL L 366, 31.12.1994., str. 1.).

      (4)  SL L 149, 14.6.1991., str. 1. Uredba kako je zadnje izmijenjena Uredbom (EZ) br. 2061/96 Europskog parlamenta i Vijeća (SL L 277, 30.10.1996., str. 1.).

      (5)  SL L 184., 17.7.1999., str. 23.


title: Odluka Vijeća (ZVSP) 2017/289 od 17. veljače 2017. o izmjeni Odluke (ZVSP) 2015/2005 o produljenju mandata posebnog predstavnika Europske unije u Afganistanu

text:
               18.2.2017

               HR

               Službeni list Europske unije

               L 42/13

         ODLUKA VIJEĆA (ZVSP) 2017/289
   od 17. veljače 2017.
   o izmjeni Odluke (ZVSP) 2015/2005 o produljenju mandata posebnog predstavnika Europske unije u Afganistanu
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 22. srpnja 2013. donijelo Odluku 2013/393/ZVSP (1) o imenovanju g. Franz-Michaela SKJOLDA MELLBINA posebnim predstavnikom Europske unije (PPEU) u Afganistanu.

               (2)

               Vijeće je 10. studenoga 2015. donijelo Odluku (ZVSP) 2015/2005 (2) o produljenju mandata PPEU-a do 28. veljače 2017.

               (3)

               Vijeće je 12. svibnja 2016. potvrdilo predanost Unije podupiranju civilne policije u Afganistanu nakon završetka misije EUPOL Afghanistan u 2016. Vijeće je osobito istaknulo da se napredak koji je Afganistan ostvario u pogledu poštovanja, zaštite i promicanja ljudskih prava, posebno prava žena i djece, mora ojačati i dodatno poboljšati te uključiti u sve vladine aktivnosti. Ta bi se potpora trebala osobito pružati jačanjem mandata PPEU-a u Afganistanu.

               (4)

               Mandat PPEU-a trebalo bi produljiti za daljnje razdoblje od šest mjeseci.

               (5)

               PPEU će provoditi svoj mandat u kontekstu stanja koje bi se moglo pogoršati i koje bi moglo ugroziti ostvarenje ciljeva vanjskog djelovanja Unije kako su utvrđeni u članku 21. Ugovora,

         DONIJELO JE OVU ODLUKU:
   Članak 1.
   Odluka (ZVSP) 2015/2005 mijenja se kako slijedi:

               1.

               Članak 1. zamjenjuje se sljedećim:
               „Članak 1.
               Posebni predstavnik Europske unije
               Mandat g. Franz-Michaela SKJOLDA MELLBINA kao PPEU-a u Afganistanu produljuje se do 31. kolovoza 2017. Vijeće može donijeti odluku o ranijem završetku mandata PPEU-a na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).”.

               2.

               Članak 2. zamjenjuje se sljedećim:
               „Članak 2.
               Ciljevi politike
               PPEU predstavlja Uniju i promiče ciljeve politike Unije u Afganistanu u bliskoj koordinaciji s predstavnicima država članica u Afganistanu. Konkretnije, PPEU:

                           (a)

                           doprinosi provedbi Zajedničke izjave EU-a i Afganistana, strategije EU-a za Afganistan za 2014. – 2016. te razvoju nove strategije EU-a u Afganistanu za 2017. – 2020. i, prema potrebi, provedbi Sporazuma o suradnji između EU-a i Afganistana za partnerstvo i razvoj (SSPR) te Zajedničkog puta naprijed u vezi s migracijama između Afganistana i EU-a;

                           (b)

                           podupire politički dijalog Unije i Afganistana;

                           (c)

                           podupire središnju ulogu koju imaju Ujedinjeni narodi (UN) u Afganistanu, s posebnim naglaskom na doprinosu boljoj koordinaciji međunarodne pomoći, promičući na taj način provedbu priopćenjâ s konferencija iz Bonna, Chicaga, Tokija, Londona i Bruxellesa, kao i relevantnih rezolucija UN-a;

                           (d)

                           podupire proces afganistanske reforme s ciljem osnivanja učinkovite policije koja zaslužuje povjerenje i koja djeluje u skladu s međunarodnim normama, u okviru vladavine prava i u potpunosti poštujući ljudska prava.”.

               3.

               Članak 3. zamjenjuje se sljedećim:
               „Članak 3.
               Mandat
               Kako bi ispunio svoj mandat, PPEU u bliskoj suradnji s predstavnicima država članica u Afganistanu:

                           (a)

                           promiče stajališta Unije o političkom procesu i razvoju u Afganistanu;

                           (b)

                           održava bliski kontakt s relevantnim afganistanskim institucijama, osobito vladom i parlamentom, kao i lokalnim tijelima, te podržava njihov razvoj. Trebalo bi održavati kontakt i s drugim afganistanskim političkim skupinama i drugim relevantnim čimbenicima u Afganistanu, posebno s relevantnim čimbenicima civilnog društva;

                           (c)

                           održava bliski kontakt s relevantnim međunarodnim i regionalnim dionicima u Afganistanu, osobito posebnim predstavnikom glavnog tajnika UN-a i visokim civilnim predstavnikom Organizacije sjevernoatlantskog ugovora (NATO) te drugim ključnim partnerima i organizacijama;

                           (d)

                           dostavlja informacije o napretku u postizanju ciljeva Zajedničke izjave EU-a i Afganistana, strategije EU-a za Afganistan za 2014. – 2016., Sporazuma o suradnji između EU-a i Afganistana za partnerstvo i razvoj (SSPR) te priopćenjâ s konferencija iz Bonna, Chicaga, Tokija, Londona i Bruxellesa, posebno u vezi sa sljedećim područjima:

                                       i.

                                       izgradnjom civilnih kapaciteta, osobito na podnacionalnoj razini;

                                       ii.

                                       dobrim upravljanjem, borbom protiv korupcije i uspostavom institucija potrebnih za postojanje vladavine prava, posebno neovisnog sudstva;

                                       iii.

                                       izbornim i ustavnim reformama;

                                       iv.

                                       reformama sigurnosnoga sektora, uključujući jačanje pravosudnih institucija, vladavine prava, nacionalne vojske i policije, a osobito razvoj civilne policije;

                                       v.

                                       promicanjem rasta, posebno poljoprivredom i ruralnim razvojem;

                                       vi.

                                       poštovanjem međunarodnih obveza Afganistana u području ljudskih prava, uključujući poštovanje prava pripadnika manjina te prava žena i djece;

                                       vii.

                                       poštovanjem demokratskih načela i vladavine prava;

                                       viii.

                                       promicanjem sudjelovanja žena u javnoj upravi, civilnom društvu te, u skladu s Rezolucijom Vijeća sigurnosti UN-a 1325(2000), u mirovnim procesima;

                                       ix.

                                       poštovanjem međunarodnih obveza Afganistana, uključujući suradnju u međunarodnim nastojanjima u borbi protiv terorizma, nezakonitog trgovanja drogom, trgovanja ljudima te širenja oružja i oružja za masivno uništenje i s njima povezanih materijala;

                                       x.

                                       pružanjem humanitarne pomoći i omogućivanjem urednog povratka izbjeglica i interno raseljenih osoba; i

                                       xi.

                                       učinkovitijom prisutnosti i aktivnostima Unije u Afganistanu te doprinosom:

                                                   —

                                                   sastavljanju izvješća o provedbi strategije EU-a za Afganistan za 2014. – 2016. na zahtjev Vijeća,

                                                   —

                                                   oblikovanju nove strategije EU-a u Afganistanu za 2017. – 2020.,

                                                   —

                                                   provedbi Zajedničkog puta naprijed u vezi s migracijama između Afganistana i EU-a;

                           (e)

                           podupire razvoj policije u Afganistanu, i to:

                                       i.

                                       praćenjem rada i savjetovanjem afganistanskih vlasti na strateškoj razini radi poboljšanja dugoročnog razvoja kapaciteta za vodstvo i donošenje odluka s ciljem promicanja civilne policije unutar Afganistanske nacionalne policije;

                                       ii.

                                       praćenjem rada i savjetovanjem Ministarstva unutarnjih poslova u pogledu određenih aspekata povezanih s reformom tog ministarstva i profesionalizacijom Afganistanske nacionalne policije, poput provedbe politika povezanih s radom policije u zajednici, policijskog rada na temelju obavještajnih podataka i kaznenih istraga;

                                       iii.

                                       praćenjem rada i savjetovanjem Pravosudnog centra za borbu protiv korupcije u okviru Ministarstva pravosuđa radi razvoja kapaciteta i sposobnosti za rješavanje problema korupcije u javnom sektoru na visokoj razini;

                           (f)

                           aktivno sudjeluje u lokalnim koordinacijskim forumima, poput zajedničkog koordinacijskog i nadzornog odbora, te pritom potpuno informira države članice koje u njima ne sudjeluju o odlukama donesenima na tim razinama;

                           (g)

                           daje doprinos i savjete u pogledu stajalištâ Unije na međunarodnim konferencijama o Afganistanu uz blisku suradnju s afganistanskim vlastima i glavnim međunarodnim partnerima;

                           (h)

                           aktivno djeluje u promicanju regionalne suradnje relevantnim inicijativama, uključujući Srce Azije – istanbulski proces i regionalnu gospodarsku konferenciju o Afganistanu (RECCA);

                           (i)

                           doprinosi provedbi politike ljudskih prava Unije i smjernica EU-a o ljudskim pravima, posebno u pogledu žena i djece na područjima zahvaćenima sukobima te osobito praćenjem razvoja događaja i poduzimanjem mjera u tom pogledu;

                           (j)

                           prema potrebi osigurava potporu uključivim mirovnim procesima pod vodstvom Afganistana, koji vode političkim nagodbama i trajnom pomirenju u skladu sa stavkom 25. Priopćenja sudionika Briselske konferencije o Afganistanu pod nazivom ‚Partnerstvo za blagostanje i mir’”.

               4.

               U članku 5. stavku 1. dodaje se sljedeći podstavak:
               „Financijski referentni iznos namijenjen pokrivanju rashoda povezanih s mandatom PPEU-a u razdoblju od 1. ožujka 2017. do 31. kolovoza 2017. iznosi 5 700 000 EUR.”.

               5.

               Članak 14. zamjenjuje se sljedećim:
               „Članak 14.
               Preispitivanje
               Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do kraja svojeg mandata podnosi Vijeću, VP-u i Komisiji sveobuhvatno izvješće o provedbi mandata.”.

         Članak 2.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 17. veljače 2017.

            Za Vijeće

            Predsjednik

         E. BARTOLO

      (1)  Odluka Vijeća 2013/393/ZVSP od 22. srpnja 2013. o izmjeni Odluke 2013/382/ZVSP o produljenju mandata posebnog predstavnika Europske unije u Afganistanu (SL L 198, 23.7.2013., str. 47.).

      (2)  Odluka Vijeća (ZVSP) 2015/2005 od 10. studenoga 2015. o produljenju mandata posebnog predstavnika Europske unije u Afganistanu (SL L 294, 11.11.2015., str. 53.).


title: 2010/489/EU: Odluka Vijeća od 12. srpnja 2010. o potpisivanju Sporazuma između Europske unije i Vlade Savezne Republike Brazila o sigurnosti u civilnom zrakoplovstvu

text:
               11/Sv. 117

               HR

               Službeni list Europske unije

               15

         32010D0489

               L 243/1

               SLUŽBENI LIST EUROPSKE UNIJE

         ODLUKA VIJEĆA
   od 12. srpnja 2010.
   o potpisivanju Sporazuma između Europske unije i Vlade Savezne Republike Brazila o sigurnosti u civilnom zrakoplovstvu
   (2010/489/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2. i članak 207. stavak 4., u vezi s člankom 218. stavkom 5. i člankom 218. stavkom 8. prvim podstavkom,
   uzimajući u obzir prijedlog Europske komisije,
   budući da:

               (1)

               Komisija je u ime Europske unije pregovorima dogovorila Sporazum o sigurnosti u civilnom zrakoplovstvu s Vladom Savezne Republike Brazila u skladu s Odlukom Vijeća od 9. listopada 2009. o ovlašćivanju Komisije za otvaranje pregovora.

               (2)

               Sporazum koji je Komisija pregovorima dogovorila treba potpisati, podložno njegovom kasnijem sklapanju.

               (3)

               Države članice trebaju poduzeti potrebne mjere kako bi osigurale prekid svojih bilateralnih sporazuma s Brazilom o istom predmetu od datuma stupanja na snagu Sporazuma,

         DONIJELO JE OVU ODLUKU:
   Članak 1.
   Potpisivanje Sporazuma između Europske unije i Vlade Savezne Republike Brazila o sigurnosti u civilnom zrakoplovstvu (dalje u tekstu „Sporazum”) odobrava se u ime Unije, podložno kasnijem sklapanju Sporazuma (1).
   Članak 2.
   Predsjednik Vijeća ovlašćuje se odrediti osobu(-e) opunomoćenu(-e) za potpisivanje Sporazuma u ime Unije, podložno njegovom sklapanju.
   Članak 3.
   Ova Odluka stupa na snagu na datum donošenja.

      Sastavljeno u Bruxellesu 12. srpnja 2010.

            Za Vijeće

            Predsjednica

         S. LARUELLE

      (1)  Tekst Sporazuma objavit će se zajedno s odlukom o njegovom sklapanju.


title: Odluka Vijeća od 14. travnja 2014. o pružanju makrofinancijske pomoći Ukrajini

text:
                  15.4.2014

                  HR

                  Službeni list Europske unije

                  L 111/85

         ODLUKA VIJEĆA
         od 14. travnja 2014.
         o pružanju makrofinancijske pomoći Ukrajini
         (2014/215/EU)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 213.,
         uzimajući u obzir prijedlog Europske komisije,
         budući da:

                     (1)

                     Odnosi između Europske unije („Unija”) i Ukrajine razvijaju se unutar okvira Europske politike susjedstva i Istočnoga partnerstva. Sporazum o partnerstvu i suradnji između Unije i Ukrajine stupio je na snagu 1. ožujka 1998. Bilateralni politički dijalog i gospodarska suradnja nastavili su se razvijati u okviru Strategije o pridruživanju EU-a i Ukrajine koja je prihvaćena 23. studenoga 2009. Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Ukrajine, s druge strane („Sporazum o pridruživanju”), uključujući produbljenu i sveobuhvatnu slobodnu trgovinsku zonu, bio je predmet pregovora od 2007. do 2011., a parafiran je 2012. Dana 21. studenoga 2013. Kabinet ministara Ukrajine odlučio je suspendirati potpisivanje Sporazuma o pridruživanju. Međutim, nakon ostavke ukrajinske vlade u veljači 2014. sadašnja ukrajinska vlada izrazila je svoju spremnost za potpisivanje Sporazuma o pridruživanju u bliskoj budućnosti. Dana 6. ožujka 2014. Europsko je vijeće u izjavi o Ukrajini objavilo svoju spremnost da u vrlo kratkom roku potpiše sva politička poglavlja Sporazuma o pridruživanju te da jednostrano prihvati mjere kojima će se Ukrajini omogućiti da u znatnoj mjeri iskoristi prednosti produbljene i sveobuhvatne slobodne trgovinske zone.
                     Komisija je u tu svrhu 11. ožujka 2014. donijela prijedlog uredbe Europskog parlamenta i Vijeća.

                     (2)

                     Trenutačna politička kriza vrlo nepovoljno utječe na ionako krhku gospodarsku i financijsku stabilnost. Ukrajina je trenutačno suočena s vrlo lošim i sve nepovoljnijim stanjem bilance plaćanja i fiskalnom situacijom, a gospodarstvo ponovno klizi u recesiju. De facto prekid ruske pomoći u okviru paketa od 15 milijardi USD i najavljeno ukidanje povlaštene cijene plina koje je trgovačko društvo Gazprom najavilo od travnja 2014., dodatno će pogoršati situaciju. U takvim okolnostima Ukrajina je izložena velikom riziku od neispunjavanja obveza u bliskoj budućnosti.

                     (3)

                     Nakon ostavke prethodne vlade ukrajinski parlament je 22. veljače 2014. imenovao novog privremenog predsjednika, a 27. veljače 2014. novu vladu. Iako je na snagu vraćen ukrajinski ustav iz 2004. i predsjednički izbori najavljeni za 25. svibnja 2014., Ukrajina nije uspjela uspostaviti političku stabilnost jer je Ruska Federacija nedavno narušila njezinu suverenost i teritorijalnu cjelovitost.

                     (4)

                     U tom kontekstu Ukrajina traži hitnu financijsku pomoć međunarodnih vjerovnika i donatora. Ako Europski parlament i Vijeće u skladu s člankom 212. Ugovora o funkcioniranju Europske unije (UFEU) u okviru redovnog zakonodavnog postupka donesu odluku o pružanju takve financijske pomoći, brza isplata Unijine makrofinancijske pomoći Ukrajini („makrofinancijska pomoć Unije”) ne bi bila moguća u prvoj polovini 2014. te se stoga ne bi riješile hitne potrebe Ukrajine za financiranjem. It is, therefore, justified to provide the Union's macro-financial assistance on the basis of a Council Decision adopted pursuant to Article 213 TFEU.

                     (5)

                     Hitnost pomoći povezana je s neposrednom potrebom Ukrajine za sredstvima, uz sredstva koja će pružiti druge međunarodne financijske institucije i drugi bilateralni donatori te makrofinancijsku pomoć predviđenu Odlukom Vijeća 2002//639/EZ (1) te Odlukom br. 646/2010/EU Europskog parlamenta i Vijeća (2).

                     (6)

                     Trenutačna kriza u Ukrajini opravdanje je za izvanrednu primjenu hitnog postupka u skladu s člankom 213. UFEU-a. Ovom odlukom o pružanju makrofinancijske pomoći Ukrajini ne dovode se u pitanje druge buduće operacije makrofinancijske pomoći.

                     (7)

                     Nakon ostavke ukrajinske vlade Unija je u različitim prigodama izražavala svoju predanost tomu da podrži novu ukrajinsku vladu u njezinim nastojanjima stabilizacije stanja i provedbe reformi. Unija je izrazila i spremnost da u potpunosti podrži napore međunarodne zajednice i međunarodnih financijskih institucija, osobito Međunarodnog monetarnog fonda (MMF), u vezi s paketom međunarodne pomoći namijenjene rješavanju hitnih potreba Ukrajine, uz uvjet jasnog obvezivanja Ukrajine na reforme. Financijska potpora Unije Ukrajini u skladu je s Unijinom politikom kako je uređeno Europskom politikom susjedstva i Istočnim partnerstvom.

                     (8)

                     Makrofinancijska pomoć Unije trebala bi biti izvanredan financijski instrument za nevezanu i nenamjensku potporu bilanci plaćanja, čime se žele riješiti neposredne potrebe korisnika za vanjskim financiranjem te bi se trebala podržati provedba političkog programa koji sadržava snažne mjere neposredne prilagodbe i strukturne reforme za kratkoročno poboljšanje stanja bilance plaćanja.

                     (9)

                     Očekuje se da će se ukrajinske vlasti i MMF uskoro sporazumjeti o gospodarskom programu koji će popratiti financijski aranžman s MMF-om.

                     (10)

                     S obzirom na drastično pogoršan položaj ukrajinske bilance plaćanja Komisija je 5. ožujka najavila paket pomoći, koji obuhvaća predloženu makrofinancijsku pomoć Unije. Taj je paket odobren 6. ožujka na izvanrednom sastanku Europskog vijeća. Paket obuhvaća financijsku pomoć u iznosu 11 milijardi EUR u razdoblju 2014.–2020., uključujući iznos do najviše 1,565 milijardi EUR bespovratnih sredstava u istom razdoblju mobiliziranih u okviru Europskog instrumenta za susjedstvo, Fonda za poticanje ulaganja u susjedstvu, Instrumenta za doprinos stabilnosti i miru te proračuna za zajedničku vanjsku i sigurnosnu politiku.
                     Isplata makrofinancijske pomoći previđene Odlukom 2002/639/EZ i Odlukom br. 646/2010/EU Europskog parlamenta i Vijeća može se izvršiti odmah nakon uspostave programa MMF-a.

                     (11)

                     S obzirom da je Ukrajina obuhvaćena Europskom politikom susjedstva, ispunjuje uvjete za primanje makrofinancijske pomoći Unije.

                     (12)

                     S obzirom da se može očekivati da će drastično pogoršanje potreba Ukrajine za vanjskim financiranjem znatno premašiti sredstva koja će osigurati MMF i ostale multilateralne institucije, hitna makrofinancijska pomoć Unije Ukrajini u trenutačnim iznimnim okolnostima smatra se primjerenim odgovorom na zahtjev Ukrajine za potporom financijskoj stabilizaciji. Makrofinancijska pomoć Unije pomogla bi gospodarskoj stabilizaciji i planu strukturnih reformi u Ukrajini nadopunjujući sredstva na raspolaganju u okviru financijskog aranžmana s MMF-om.

                     (13)

                     Cilj makrofinancijske pomoći Unije trebao bi biti pružanje potpore ponovnoj uspostavi održivog stanja vanjskog financiranja Ukrajine, a time i pružanje potpore njezinom gospodarskom i društvenom razvoju.

                     (14)

                     Iznos makrofinancijske pomoći Unije temelji se na preliminarnoj procjeni preostalih potreba Ukrajine za vanjskim financiranjem te se pritom uzima u obzir kapacitet Ukrajine da se financira vlastitim sredstvima, a pogotovo iz međunarodnih pričuva kojima raspolaže. Makrofinancijska pomoć Unije trebala bi nadopunjivati programe i sredstva koja osiguravaju MMF i Svjetska banka. Pri određivanju iznosa pomoći u obzir se uzimaju i potreba osiguranja pravedne raspodjele tereta između Unije i drugih donatora, kao i već postojeća upotreba drugih instrumenata Unije za vanjsko financiranje u Ukrajini te dodana vrijednost sveukupnog angažmana Unije.

                     (15)

                     Komisija bi trebala osigurati pravnu i stvarnu usklađenost makrofinancijske pomoći Unije s ključnim načelima, ciljevima i mjerama poduzetima u okviru različitih područja vanjskog djelovanja i ostalih relevantnih politika Unije.

                     (16)

                     Makrofinancijskom pomoći Unije trebalo bi podupirati vanjsku politiku Unije prema Ukrajini. Službe Komisije i Europska služba za vanjsko djelovanje trebale bi blisko surađivati tijekom aktivnosti makrofinancijske pomoći kako bi osigurale usklađenost i dosljednost vanjske politike Unije.

                     (17)

                     Makrofinancijskom pomoći Unije trebalo bi podupirati opredijeljenost Ukrajine vrijednostima koje dijeli s Unijom, uključujući demokraciju, vladavinu prava, dobro upravljanje, poštovanje ljudskih prava, održivi razvoj i smanjenje siromaštva, kao i njezinu predanost načelima otvorene, uređene i poštene trgovine.

                     (18)

                     Kao preduvjet za odobravanje makrofinancijske pomoći Unije Ukrajina bi trebala poštovati učinkovite demokratske mehanizme, uključujući višestranački parlamentarni sustav i vladavinu prava, te zajamčiti poštovanje ljudskih prava. Osim toga, posebni ciljevi makrofinancijske pomoći Unije trebali bi jačati učinkovitost, transparentnost i odgovornost sustava upravljanja javnim financijama u Ukrajini te promicanje strukturnih reformi kojima su ciljevi potpora održivog i uključivog rasta, stvaranje radnih mjesta i fiskalna konsolidacija. Komisija bi trebala redovito pratiti ispunjavanje preduvjeta i postizanje tih ciljeva.

                     (19)

                     Kako bi se osigurala učinkovita zaštita financijskih interesa Unije povezanih s makrofinancijskom pomoći Unije, Ukrajina bi trebala poduzeti odgovarajuće mjere u pogledu sprečavanja i borbe protiv prijevare, korupcije i drugih nepravilnosti u vezi s pomoći. Nadalje, trebalo bi osigurati da Komisija obavlja provjere, a Revizorski sud obavlja revizije.

                     (20)

                     Dodjelom makrofinancijske pomoći Unije ne dovode se u pitanje ovlasti Europskog parlamenta i Vijeća.

                     (21)

                     Iznosi rezervacija koji su potrebni za makrofinancijsku pomoć trebali bi biti usklađeni s proračunskim odobrenim sredstvima utvrđenima višegodišnjim financijskim okvirom.

                     (22)

                     Komisija bi trebala upravljati makrofinancijskom pomoći Unije. Kako bi se osiguralo da Europski parlament i Vijeće mogu pratiti provedbu ove Odluke, Komisija bi ih trebala redovito obavješćivati o razvoju događaja u odnosu na pomoć i dostavljati im relevantne dokumente.

                     (23)

                     Kako bi se osigurali jednaki uvjeti za provedbu ove odluke, Komisiji bi trebalo dodijeliti provedbene ovlasti. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (3),

               DONIJELO JE OVU ODLUKU:

            Članak 1.

               1.   Unija Ukrajini stavlja na raspolaganje makrofinancijsku pomoć u iznosu od najviše 1 milijarde EUR radi potpore gospodarskoj stabilizaciji i reformama u Ukrajini („makrofinancijska pomoć Unije”). Ta pomoć doprinosi pokrivanju bilance plaćanja Ukrajine kako je utvrđeno u gospodarskom programu ukrajinske vlade koji podržava MMF.

               2.   Puni iznos makrofinancijske pomoći Unije Ukrajini se stavlja na raspolaganje u obliku zajmova. Komisija je ovlaštena u ime Unije pozajmiti potrebna sredstva na tržištima kapitala ili od financijskih institucija te ih dati u zajam Ukrajini. Rok dospijeća zajmova iznosi najviše 15 godina.

               3.   Dodjelom makrofinancijske pomoći Unije upravlja Komisija u skladu sa sporazumima ili dogovorima postignutima između MMF-a i Ukrajine te s glavnim načelima i ciljevima gospodarske reforme navedenima u Strategiji pridruživanja EU-Ukrajina u okviru Europske politike susjedstva.

               4.   Komisija redovito obavješćuje Europski parlament i Vijeće o razvoju događaja u vezi s makrofinancijskom pomoći Unije, uključujući isplate te pomoći, te tim institucijama pravovremeno dostavlja relevantne dokumente.

               5.   Makrofinancijska pomoć Unijestavlja se na raspolaganje na razdoblje od jedne godine, počevši od prvog dana nakon stupanja na snagu memoranduma o razumijevanju iz članka 3. stavka 1. ove odluke. Odlukom Vijeća na prijedlog Komisije može se produljiti razdoblje u kojem je pomoć dostupna.

               6.   Ako se potrebe Ukrajine za financiranjem tijekom razdoblja isplate makrofinancijske pomoći Unije znatno smanje u usporedbi s prvotnim predviđanjima, Komisija, u skladu s postupkom preispitivanja iz članka 7. stavka 2., smanjuje iznos pomoći ili tu pomoć suspendira ili ukida.

            Članak 2.
            Preduvjet za odobravanje makrofinancijske pomoći Unije jest da Ukrajina poštuje djelotvorne demokratske mehanizme, uključujući višestranački parlamentarni sustav i vladavinu prava te jamči poštovanje ljudskih prava.
            Komisija prati ispunjavanje tog preduvjeta tijekom trajanja makrofinancijske pomoći Unije.
            Ovaj se članak primjenjuje u skladu s Odlukom Vijeća 2010/427/EU (4).

            Članak 3.

               1.   Komisija se u skladu s postupkom preispitivanja iz članka 7. stavka 2. dogovara s ukrajinskim vlastima o jasno određenoj gospodarskoj politici i financijskim uvjetima, usmjerujući se na strukturne reforme i dobre javne financije, čemu makrofinancijska pomoć Unije treba biti podložna, a što se treba utvrditi u memorandumu o razumijevanju, u kojem se navodi rok za ispunjenje tih uvjeta.
               Ekonomska politika i financijski uvjeti određeni u memorandumu o razumijevanju u skladu su sa sporazumima ili dogovorima iz članka 1. stavka 3., uključujući makroekonomsku prilagodbu i programe strukturne reforme koje je Ukrajina provela uz pomoć MMF-a.

               2.   Tim se uvjetima posebno cilja na jačanje učinkovitosti, transparentnosti i odgovornosti sustava upravljanja javnim financijama u Ukrajini, uključujući za korištenje makrofinancijskom pomoći Unije. Pri određivanju mjera politike također se uzima u obzir napredak na području uzajamnog otvaranja tržišta, razvoj uređene i poštene trgovine, kao i drugi prioriteti u kontekstu vanjske politike Unije. Komisija redovito prati napredak u postizanju tih ciljeva.

               3.   Pojedinosti o financijskim uvjetima makrofinancijske pomoći Unije utvrđuju se ugovorom o zajmu koji trebaju sklopiti Komisija i vlasti Ukrajine.

               4.   Komisija redovito provjerava jesu li uvjeti iz članka 4. stavka 3. i dalje ispunjeni, uključujući i jesu li ekonomske politike Ukrajine u skladu s ciljevima makrofinancijske pomoći Unije. U tu svrhu Komisija blisko surađuje s MMF-om i Svjetskom bankom te, prema potrebi, s Europskim parlamentom i Vijećem.

            Članak 4.

               1.   Podložno uvjetima iz stavka 3., Komisija makrofinancijsku pomoć Unije stavlja na raspolaganje u dva obroka zajma. Iznos svakog obroka utvrđuje se u memorandumu o razumijevanju. Ako to zahtijevaju posebne okolnosti, makrofinancijska pomoć Unije može se staviti na raspolaganje u jednom obroku zajma.

               2.   Za iznose makrofinancijske pomoći Unije formiraju se, prema potrebi, rezervacije u skladu s Uredbom Vijeća (EZ, Euratom) br. 480/2009 (5).

               3.   Komisija odlučuje o isplati obroka zajma podložno ispunjenju sljedećih uvjeta:

                           (a)

                           preduvjet određen u članku 2.;

                           (b)

                           stalni zadovoljavajući rezultati provedbe programa politike koji sadržava snažne mjere prilagodbe i mjere strukturne reforme potpomognute nepreventivnim kreditom MMF-a;

                           (c)

                           provedba, u određenom roku, ekonomske politike i financijskih uvjeta dogovorenih u memorandumu o razumijevanju.

                     Ako je predviđen drugi obrok, on se isplaćuje najranije tri mjeseca nakon isplate prvog obroka.

               4.   Ako uvjeti iz stavka 3. nisu ispunjeni, Komisija privremeno suspendira ili ukida isplatu makrofinancijske pomoći Unije. U takvim slučajevima Komisija obavješćuje Europski parlament i Vijeće o razlozima suspenzije ili ukidanja.

               5.   Makrofinancijska pomoć Unije isplaćuje se Narodnoj banci Ukrajine.

               6.   Isplata započinje odmah nakon uvođenja programa MMF-a.

            Članak 5.

               1.   Uzimanje i davanje zajmova povezano s makrofinancijskom pomoći Unije izvršava se u eurima s istim datumom valute i ne smije uključivati Uniju u transformacije roka dospijeća, izložiti je valutnim ili kamatnim rizicima ili bilo kakvom drugom komercijalnom riziku.

               2.   Ako okolnosti to dopuštaju, i na zahtjev Ukrajine, Komisija može poduzeti potrebne korake kako bi osigurala da se u uvjete zajma uključi odredba o prijevremenoj otplati i da se ona podudara s odgovarajućom odredbom o uvjetima zaduživanja.

               3.   Ako okolnosti dopuštaju poboljšanje kamatne stope na zajam i ako to Ukrajina zatraži, Komisija može odlučiti refinancirati cijeli zajam ili jedan dio prvotnog zaduženja, ili može restrukturirati odgovarajuće financijske uvjete. Operacije refinanciranja ili restrukturiranja provode se u skladu sa stavcima 1. i 4. i ne smiju utjecati na produženje dospijeća predmetnog zaduživanja ili povećanje iznosa glavnice nepodmirene na dan refinanciranja ili restrukturiranja.

               4.   Sve troškove Unije u odnosu na poslove uzimanja i davanja zajmova u skladu s ovom odlukom snosi Ukrajina.

               5.   Komisija obavješćuje Europski parlament i Vijeće o razvoju događaja u vezi s poslovima iz stavaka 2. i 3.

            Članak 6.

               1.   Makrofinancijska pomoć Unije provodi se u skladu s Uredbom (EZ, Euratom) br. 966/2012 Europskog parlamenta i Vijeća (6) i Delegiranom uredbom Komisije (EU) br. 1268/2012 (7).

               2.   Provedba makrofinancijske pomoći Unije podliježe izravnom upravljanju.

               3.   Memorandum o razumijevanju i ugovor o zajmu koji se trebaju sklopiti s vlastima Ukrajine sadržavaju sljedeće odredbe:

                           (a)

                           osiguranje da Ukrajina redovito provjerava koristi li se financiranje iz proračuna Unije ispravno, da poduzima odgovarajuće mjere radi sprečavanja nepravilnosti i prijevara te, prema potrebi, da pokreće pravne postupke radi osiguravanja povrata svih sredstava isplaćenih na temelju ove odluke koja se nisu pravilno iskoristila;

                           (b)

                           osiguranje zaštite financijskih interesa Unije, pogotovo predviđanje posebnih mjera u vezi sa sprečavanjem i suzbijanjem prijevare, korupcije i drugih nepravilnosti koje utječu na makrofinancijsku pomoć Unije, u skladu s Uredbom Vijeća (EZ, Euratom) br. 2988/95 (8), Uredbom Vijeća (Euratom, EZ) br. 2185/96 (9) te Uredbom (EU, Euratom) br. 883/2013 Europskog parlamenta i Vijeća (10);

                           (c)

                           izričita dodjela ovlasti Komisiji, uključujući Europski ured za borbu protiv prijevara, ili njihovim predstavnicima u svrhu provedbe provjera, uključujući provjere na terenu i inspekcije;

                           (d)

                           izričita dodjela ovlasti Komisiji i Revizorskom sudu za provođenje revizija tijekom i nakon razdoblja dostupnosti makrofinancijske pomoći Unije, uključujući revizije dokumentacije te revizije na licu mjesta, poput operativnih procjena;

                           (e)

                           osiguranje da Unija ostvaruje pravo na prijevremenu otplatu zajma ako je utvrđeno da, u vezi s upravljanjem makrofinancijskom pomoći Unije, Ukrajina sudjeluje u prijevari ili korupciji ili u nekoj drugoj nezakonitoj radnji koja ugrožava financijske interese Unije.

               4.   Tijekom provedbe makrofinancijske pomoći Unije Komisija prati, pomoću operativnih procjena, kvalitetu ukrajinskih financijskih propisa, administrativnih postupaka te mehanizama unutarnje i vanjske kontrole koji su relevantni za takvu pomoć.

            Članak 7.

               1.   Komisiji pomaže odbor. Taj se odbor smatra odborom u smislu Uredbe (EU) br. 182/2011.

               2.   Kad se upućuje na ovaj stavak, primjenjuje se članak 5. Uredbe (EU) br. 182/2011.

            Članak 8.

               1.   Svake godine do 30. lipnja Komisija Europskom parlamentu i Vijeću dostavlja izvješće o provedbi ove odluke u prethodnoj godini, zajedno s ocjenom njezine provedbe. U izvješću se:

                           (a)

                           razmatra napredak u provedbi makrofinancijske pomoći Unije;

                           (b)

                           procjenjuju gospodarsko stanje i mogućnosti Ukrajine, kao i napredak u provedbi mjera politike iz članka 3. stavka 1.;

                           (c)

                           navodi poveznica između uvjeta ekonomske politike utvrđenih u memorandumu o razumijevanju, trenutačne gospodarske i fiskalne uspješnosti Ukrajine te odluka Komisije o isplati rata makrofinancijske pomoći Unije.

               2.   Najkasnije dvije godine nakon isteka razdoblja dostupnosti iz članka 1. stavka 5. Komisija dostavlja Europskom parlamentu i Vijeću izvješće o ex post evaluaciji u kojem se procjenjuju rezultati i učinkovitost isplaćene makrofinancijske pomoći Unije te mjera u kojoj je ta pomoć doprinijela ciljevima pomoći.

            Članak 9.
            Ova odluka stupa na snagu na dan objave u Službenom listu Europske unije.

            Sastavljeno u Luxembourgu 14. travnja 2014.

                  Za Vijeće

                  Predsjednik

               C. ASHTON

            (1)  Odluka Vijeća 2002/639/EZ od 12. srpnja 2002. o pružanju dodatne makrofinancijske pomoći Ukrajini (SL L 209, 6.8.2002., str. 22.).

            (2)  Odluka br. 646/2010/EU Europskog parlamenta i Vijeća od 7. srpnja 2010. o pružanju dodatne makrofinancijske pomoći Ukrajini (SL L 179, 14.7.2010., str. 1.).

            (3)  Uredba (EU) br. 182/2011 Europskog parlamenta i Vijeća od 16. veljače 2011. o pravilima i općim načelima na temelju kojih države članice nadziru Komisiju u izvršavanju njezinih provedbenih ovlasti (SL L 55, 28.2.2011., str. 13.).

            (4)  Odluka Vijeća 2010/427/EU od 26. srpnja 2010. kojom se uspostavlja Europska služba za vanjsko djelovanje te određuje način njezina rada (SL L 201, 3.8.2010. str. 30.).

            (5)  Uredba Vijeća (EZ, Euratom) br. 480/2009 od 25. svibnja 2009. o osnivanju Jamstvenog fonda za vanjska djelovanja (SL L 145, 10.6.2009., str. 10.).

            (6)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).

            (7)  Delegirana uredba Komisije (EU) br. 1268/2012 od 29. listopada 2012. o pravilima primjene Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).

            (8)  Uredba Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (SL L 312, 23.12.1995., str. 1.).

            (9)  Uredba Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2.).

            (10)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).


title: 87/68/EEZ: Odluka Vijeća od 26. siječnja 1987. o usvajanju, u ime Zajednice, Europskog sporazuma o razmjeni reagensa za određivanje krvne grupe

text:
               02/Sv. 016

               HR

               Službeni list Europske unije

               44

         31987D0068

               L 037/30

               SLUŽBENI LIST EUROPSKE UNIJE

               26.01.1987.

      ODLUKA VIJEĆA

   od 26. siječnja 1987.
   o usvajanju, u ime Zajednice, Europskog sporazuma o razmjeni reagensa za određivanje krvne grupe
   (87/68/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 28.,
   uzimajući u obzir prijedlog Komisije,
   budući da se člankom 5. stavkom 1. Europskog sporazuma o razmjeni reagensa za određivanje krvne grupe propisuje da ugovorne strane poduzimaju sve potrebne mjere kako bi izuzele od uvoznih carina reagense za određivanje krvne grupe koje im na raspolaganje stave druge ugovorne strane;
   budući da je svako autonomno ili konvencionalno odstupanje od Zajedničke carinske tarife u isključivoj nadležnosti Zajednice;
   budući da stupanje na snagu Dodatnog protokola Sporazumu, koji Europskoj ekonomskoj zajednici omogućuje da postane ugovorna strana navedenog Sporazuma, omogućuje Zajednici ostvarivanje svoje nadležnosti po tom pitanju; budući da su odstupanja utvrđena Sporazumom već predviđena pravilima Zajednice za oslobođenje od carina;
   budući da stoga Zajednica treba biti ugovorna strana ovog Sporazuma,
   ODLUČILO JE:
   Članak 1.
   Ovim se u ime Europske ekonomske zajednice usvaja Europski sporazum o razmjeni reagensa za određivanje krvne grupe.
   Tekst Sporazuma je priložen ovoj Odluci.
   Članak 2.
   Ovim se ovlašćuje predsjednik Vijeća da odredi osobe ovlaštene za potpisivanje Sporazuma kako bi isti bio obvezujući za Zajednicu.

      Sastavljeno u Bruxellesu 26. siječnja 1987.

            Za Vijeće

            Predsjednik

         L. TINDEMANS